Mi i d-iban wungal deg tsekla taqbaylit, ur d-ilul ara i yiman-is imi tasrit taqbaylit s lekmal-is tbeddel udem. Tiwsatin yuran (bḥal tullist d umezgun) uɣent aẓar deg-s deg yiseggasen n 1940, fukkent deg yiseggasen n 1970/1980 d afella mi akken yekker wawal ɣef tmagit d tutlayt tamaziɣt. Iswi amezwaru n yimyura seg wannec-a yefferkek d tisudas : seg tama, rran ad fergen iman-nsen ɣef tsekliwin nniḍen n unnar aseklan azzayri daymi fernen ad arun s tutlayt yesɣalen s tnettit-nsen. S tama niḍen, bɣan ad d-beggnen tizemmar n tutlayt taqbaylit mi akka teɛna tawsit imucaɛen deg tsekla n utaram.